L'article 3.2 de la Llei 38/1999, de 5 de novembre, d'ordenació de l'edificació, estableix que les exigències del Codi tècnic de l'edificació es poden completar amb les exigències d'altres normatives dictades per les administracions competents.
Els documents reconeguts del Codi tècnic de l'edificació, tal com els defineix el Reial decret 314/2006, de 17 de març, pel qual s'aprova el Codi tècnic de l'edificació, són els documents tècnics, sense caràcter reglamentari, externs i independents del Codi i que disposen del reconeixement del Ministeri de l'Habitatge, la utilització dels quals facilita el compliment de determinades exigències i que contribueixen al foment de la qualitat de l'edificació.
Aquests documents reconeguts són un complement als procediments, regles tècniques i exemples de solucions que s'indiquen en els documents bàsics del Codi i permeten determinar si l'edifici compleix els nivells de prestació que s'hi estableixen.
Com afirma l'Ordre VIV/1744/2008, de 9 de juny, per la qual es regula el Registre general del Codi tècnic de l'edificació, la finalitat dels documents reconeguts és la de simplificar i particularitzar l'aplicació del Codi en determinats casos, ampliar el conjunt de solucions que proposa i facilitar-ne l'aplicació mitjançant eines informàtiques o altres mitjans, com ara fitxes o procediments simplificats.
El Reial decret 314/2006, de 17 de març, crea el Registre general del Codi tècnic de l'edificació en el Ministeri de l'Habitatge, adscrit a la Direcció General d'Arquitectura i Política d'Habitatge, el qual és de caràcter públic i informatiu, i en el qual s'han d'inscriure i fer-se públics els documents reconeguts.
L'Ordre VIV/1744/2008, de 9 de juny, que regula el Registre general del Codi tècnic de l'edificació, estableix el procediment per a la inscripció dels documents reconeguts que sol·licitin els centres directius de les administracions públiques.
Aquesta Ordre indica que l'Administració pública que sol·liciti les inscripcions ha de vetllar perquè es mantinguin les condicions segons les quals es van concedir els reconeixements corresponents.
D'acord amb les competències que l'Estatut d'autonomia atorga a la Generalitat de Catalunya a l'article 137, es defineix un procediment per a l'aprovació dels documents reconeguts dintre de l'àmbit territorial de Catalunya.
El compliment d'aquesta finalitat es realitza a través de la Subcomissió sobre l'aplicació del Codi tècnic de l'edificació a Catalunya, que s'adscriu al Consell de Qualitat, Sostenibilitat i Innovació de l'Habitatge, a qui correspon emetre els informes tècnics sobre les sol·licituds de reconeixement dels documents presentats, per a l'aprovació dels documents reconeguts per part de l'òrgan competent en matèria de qualitat de l'edificació.
Per tal de donar publicitat als documents reconeguts per part de la Generalitat de Catalunya es crea el Registre general de documents reconeguts de la Generalitat de Catalunya amb seu a l'òrgan competent en matèria de qualitat de l'edificació.
Aquest Registre té caràcter de registre estrictament als efectes d'informació i de publicitat per als agents, organismes i entitats que exerceixen funcions relacionades amb l'aplicació del Codi tècnic de l'edificació.
A proposta del conseller de Medi Ambient i Habitatge, vist el dictamen del Consell de Treball Econòmic i Social de Catalunya i d'acord amb el Govern,
L'objecte del Decret és establir el procediment de tramitació i aprovació dels documents reconeguts del Codi tècnic de l'edificació, a fi d'adequar el Codi tècnic de l'edificació a les concretes exigències del territori i de la població a Catalunya.
Aquests documents també han de garantir el compliment d'altra normativa tècnica aprovada per la Generalitat de Catalunya.
Procediment de tramitació, aprovació i inscripció dels documents reconeguts
2.1 Poden presentar sol·licituds per a l'aprovació com a documents reconeguts i per a la seva inscripció al Registre general del Codi tècnic de l'edificació de Catalunya les institucions relacionades amb el procés constructiu i els agents de l'edificació que estableix la Llei 38/1999, de 5 de novembre, d'ordenació de l'edificació.
2.2 Les sol·licituds presentades s'han d'acompanyar de la documentació següent:
a) Declaració de la persona sol·licitant, signada per persona física, que garanteixi que totes les solucions tècniques basades en el document proposat, aplicades al projecte, a l'execució de l'obra o al manteniment i conservació de l'edifici, assoleixen unes prestacions, com a mínim, equivalents a les que s'obtindrien per aplicació dels documents bàsics del Codi tècnic de l'edificació.
b) Memòria explicativa i justificativa de la sol·licitud.
c) Documentació justificativa de l'abast i condicions de reconeixement que se sol·licita.
d) Qualsevol altra informació que el sol·licitant consideri convenient per a la justificació del compliment del Codi tècnic de l'edificació o per al foment i la millora de la qualitat de l'edificació.
e) La documentació que pugui establir, en cada cas, la Subcomissió sobre l'aplicació del Codi tècnic de l'edificació a Catalunya.
2.3 Les sol·licituds de reconeixement, acompanyades de la documentació corresponent, s'han d'adreçar al titular de l'òrgan competent en matèria de qualitat de l'edificació, i han de tenir entrada en el registre d'aquest òrgan o en algun dels llocs previstos a l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
2.4 La instrucció del procediment correspon a l'òrgan competent en matèria de qualitat de l'edificació, que ha de comprovar la documentació aportada i, si s'escau, ha de reclamar al sol·licitant l'esmena documental en el termini de 10 dies.
2.5 Un cop completada la documentació sol·licitada, l'òrgan competent en matèria de qualitat de l'edificació obre un període d'informació pública i un tràmit d'audiència d'un mes a les entitats i associacions directament afectades, a fi i efecte de recollir les al·legacions de les persones implicades.
Posteriorment ha de traslladar l'expedient de sol·licitud de reconeixement a la Subcomissió sobre l'aplicació del Codi tècnic de l'edificació a Catalunya, que regula l'article 4, juntament amb les al·legacions rebudes i li ha de sol·licitar informe sobre la sol·licitud presentada.
2.6 La Subcomissió sobre l'aplicació del Codi tècnic de l'edificació, un cop rebut l'expedient de sol·licitud de reconeixement, l'ha d'avaluar i emetre un informe tècnic preceptiu sobre la sol·licitud presentada.
En el cas que la Subcomissió ho consideri necessari, pot demanar a la persona sol·licitant una ampliació de la documentació tècnica presentada a fi d'acreditar els aspectes consignats a la declaració a què fa referència l'apartat 2 a) d'aquest article i que ha d'aportar en el termini de 10 dies.
Quan el sol·licitant no aporti l'ampliació de la documentació en l'esmentat termini, continuarà el procediment.
La Subcomissió també pot encarregar informes a experts tècnics externs sobre els aspectes que cregui convenients de la documentació tècnica presentada.
2.7 Un cop emès el corresponent informe tècnic per la Subcomissió, aquest s'ha de trametre a l'òrgan instructor, el qual ha d'elaborar una proposta de resolució i l'ha de trametre, juntament amb l'informe tècnic de la Subcomissió i tots els documents i al·legacions que constin en l'expedient, a la persona titular de l'òrgan competent en matèria de qualitat de l'edificació, perquè procedeixi a dictar la resolució definitiva.
2.8 El termini màxim per resoldre sobre les sol·licituds de reconeixement és de quatre mesos.
Aquest termini se suspèn en el supòsit que es demani una ampliació de la documentació d'acord amb el que preveu l'apartat 6 d'aquest article, sens perjudici de la possibilitat de suspendre també el termini en el cas que es formuli requeriment d'esmena d'acord amb el que preveu l'apartat 4 d'aquest article.
2.9 L'òrgan competent en matèria de qualitat de l'edificació aprova el reconeixement dels documents i n'ordena la inscripció en el Registre general del Codi tècnic de l'edificació de Catalunya, que regula l'article 4.
2.10 L'òrgan competent en matèria de qualitat de l'edificació pot sol·licitar la inscripció dels documents reconeguts que hagin estat aprovats en el Registre general del Codi tècnic de l'edificació del Ministeri de l'Habitatge.
Durada i modificació del reconeixement
3.1 La durada del reconeixement, tret que la resolució de concessió indiqui el contrari, és il·limitada, sempre que es mantinguin les condicions d'acord amb les quals es va atorgar el reconeixement.
3.2 L'òrgan competent en matèria de qualitat de l'edificació ha de vetllar perquè es mantinguin les condicions d'acord amb les quals es va atorgar el reconeixement.
3.3 El reconeixement pot ser ampliat, esmenat o revocat d'ofici, d'acord amb els tràmits establerts a l'article anterior que siguin aplicables, o a instància de part, d'acord amb el procediment establert a l'article 2.
Registre general del Codi tècnic de l'edificació de Catalunya
4.1 Es crea el Registre general del Codi tècnic de l'edificació de Catalunya, que té caràcter de registre públic estrictament als efectes d'informació i de publicitat per als agents, organismes i entitats que exerceixen funcions relacionades amb l'aplicació del Codi tècnic de l'edificació.
4.2 Aquest Registre s'adscriu a l'òrgan competent en matèria de qualitat de l'edificació.
4.3 Correspon a l'òrgan competent en matèria de qualitat de l'edificació la gestió i el manteniment del Registre general del Codi tècnic de l'edificació de Catalunya.
4.4 En aquest Registre s'hi han d'inscriure els documents reconeguts aprovats per l'òrgan competent en matèria de qualitat de l'edificació.
Es modifiquen els articles 2 i 3 i s'afegeix un nou article, l'article 13, al Decret 41/2010, de 23 de març, pel qual es crea el Consell de Qualitat, Sostenibilitat i Innovació de l'Habitatge, que queden redactats com segueix:
"2.2 El Consell de Qualitat, Sostenibilitat i Innovació de l'Habitatge exerceix també funcions d'avaluació i emet informes preceptius sobre els expedients de sol·licitud per a l'aprovació de documents reconeguts del Codi tècnic de l'edificació i per a la seva inscripció al Registre general del Codi tècnic de l'edificació de Catalunya.".
"El Consell de Qualitat, Sostenibilitat i Innovació de l'Habitatge funciona en Ple, Comissió Permanent i en Subcomissió sobre l'aplicació del Codi tècnic de l'edificació a Catalunya.".
"Subcomissió sobre l'aplicació del Codi tècnic de l'edificació a Catalunya
"13.1 La Subcomissió sobre l'aplicació del Codi tècnic de l'edificació a Catalunya està constituïda per les persones següents:
"a) La persona titular de l'òrgan competent en matèria de qualitat de l'edificació exerceix la presidència del grup de treball.
"b) Una persona representant del Col·legi Oficial d'Arquitectes de Catalunya (COAC), que actua com a vocal.
"c) Una persona representant del Consell de Col·legis d'Aparelladors, Arquitectes Tècnics i Enginyers de l'Edificació de Catalunya (CCAATEE), que actua com a vocal.
"d) Una persona representant del Col·legi Oficial d'Enginyers Industrials de Catalunya, que actua com a vocal.
"e) Una persona representant del Col·legi d'Enginyers Tècnics Industrials de Barcelona, que actua com a vocal.
"f) Una persona representant de l'Institut de Tecnologia de la Construcció de Catalunya (ITeC), que actua com a vocal.
"g) Una persona representant de la Federació Catalana de Promotors i Constructors d'Edificis (FECAPCE) a Catalunya, que actua com a vocal.
"h) Una persona representant de la Cambra Oficial de Contractistes d'Obres de Catalunya (CCOC), que actua com a vocal.
"i) Una persona representant del Gremi de Constructors d'Obres de Barcelona i Comarques, que actua com a vocal.
"j) Una persona representant de l'Associació d'Habitatge Social de Catalunya, que actua com a vocal.
"k) Una persona en representació de l'Institut Català de l'Energia, que actua com a vocal.
"l) Una persona de l'òrgan competent en matèria de qualitat de l'edificació responsable de la secretaria del grup de treball, amb veu i sense vot.
"m) En el cas que el document reconegut proposat afecti el document bàsic de seguretat en cas d'incendi, s'incorporarà al grup de treball un representant de l'òrgan competent en matèria de prevenció i extinció d'incendis, que actuarà com a vocal.
"13.2 Un cop designats els membres, la persona titular de l'òrgan competent en matèria de qualitat de l'edificació ha de nomenar les persones membres de la Subcomissió sobre l'aplicació del Codi tècnic de l'edificació a Catalunya.
"13.3 El funcionament d'aquesta Subcomissió es regeix per la normativa aplicable als òrgans col·legiats de l'Administració de la Generalitat de Catalunya.
"13.4 Amb l'objectiu de perseguir la paritat, en la seva composició es tendirà a assolir una presència equilibrada de dones i homes.
"13.5 Les persones membres que formen part de la Subcomissió no reben cap tipus de retribució o indemnitzacions ni per formar-ne part ni per participar-hi.".
Es modifica la disposició final 1.2 del Decret 13/2010, de 2 de febrer, del Pla per al dret a l'habitatge del 2009-2012, que queda redactada així:
"1.2 Als efectes de l'aplicació de les reserves mínimes addicionals que estableix la legislació urbanística vigent, amb destinació a les noves tipologies d'habitatges concertats de Catalunya, l'entrada en vigor d'aquest Decret en àmbits no inclosos dins les àrees residencials estratègiques derivades de l'aplicació del Decret llei 1/2007, de 16 d'octubre, es produirà l'1 d'agost de 2011.".
S'habilita la persona titular del Departament de Medi Ambient i Habitatge, per tal que aquesta pugui completar, mitjançant l'ordre corresponent, el règim jurídic del Registre general del Codi tècnic de l'edificació de Catalunya.